
„HÉKÁS BÉKÁS 2026.” SZABADTÉRI ZENÉS, TÁNCOS RENDEZVÉNY 
2026.08.29.
Tisztelt Vendégeink!

Köszönjük, hogy kilátogattak a „HÉKÁS BÉKÁS 2026” program helyszínére. A rendezvény és a szórakoztató műsorok zavartalansága, mindannyiunk biztonsága érdekében kérjük a rendezvény házirendjében foglaltak betartását.

A rendezvénnyel kapcsolatos általános tudnivalók
A rendezvény szervezője: Esernyős Óbudai Kulturális és Sport Nonprofit Kft. 
A rendezvény helyszíne: 1039 Budapest, Csobánka tér
A rendezvény biztosítását végző vállalkozás: az EX-VOL Security Kft.
A rendezvény nyitvatartási ideje: 2026.08.29. (szombat) 10:00-22:00
A rendezvény sajtó-nyilvános esemény, továbbá a résztvevőkről kép- és hangfelvétel készülhet a szervező promóciós felületein, kommunikációs- és marketing-anyagain történő felhasználás érdekében. Az adatkezelési tájékoztató a helyszínen, az információs ponton megtekinthető. A programokról bővebben a kihelyezett plakátokon, szóróanyagokból és a https://www.obudainyar.hu/ oldalon is tájékozódhatnak.

A belépés és a rendezvény területén tartózkodás szabályai
A rendezvény bárki által szabadon és ingyenesen látogatható, azonban a rendezvény területén a szervezők előzetes írásbeli engedélye (szerződés) nélkül tilos bármiféle gazdasági, kereskedelmi vagy reklámtevékenységet folytatni.

A rendezvény területére nem léphet be, és ott nem tartózkodhat az, aki: 
a) jogellenes, a rendezvény megtartását akadályozó vagy zavaró, annak biztonságát veszélyeztető magatartást tanúsít és azt a felhívás ellenére szem szünteti meg;
b) szemmel láthatóan ittas, vagy bódult állapotban van;
c) megjelenésével, ruházatával, magatartásával a közerkölcsöt sérti, továbbá
d) ruházata olyan mértékben szennyezett, vagy általános higiéniai állapota olyan, amely másokban megbotránkozást kelthet.
A rendzavaró személyt a biztonsági szolgálat a helyszínről eltávolítja.

A rendezvény területére kizárólag az általános közfelfogás szerint szelíd, pórázon vezethető háziállatok („házi kedvencek”, tipikusan: kutya) hozhatók be. Házi kedvenceket a következő feltételek együttes megléte esetén lehet behozni:
a) érvényes oltási igazolvány 1 (egy) évnél nem régebbi veszettségoltással, 
b) egyedi azonosító (olvasható tetoválás vagy mikrochip),
c) póráz, nyakörv, szájkosár, biléta a gazda (a rendezvény ideje alatt is elérhető) telefonszámával.
Házi kedvenc behozatalával a gazda tudomásul veszi, hogy azt higiénikus, az állat számára is megfelelő körülményeket biztosító módon köteles tartani, továbbá a kutya behozatalával a gazda tudomásul veszi, hogy azt a rendezvény teljes ideje alatt szájkosárral, pórázon köteles tartani. A feltételek meglétét a szervező és a biztonsági szolgálat tagja jogosult ellenőrizni, és egyedileg megtiltani adott állatnak a rendezvény területére történő behozatalát.

A rendezvény területén 18. életévét be nem töltött személy alkoholt nem fogyaszthat, őt a kereskedelmi és vendéglátóhelyek nem szolgálhatják ki. A vásárlót a kereskedelmi vagy vendéglátó egység dolgozója és a biztonsági szolgálat tagja az életkorának hitelt érdemlő igazolására felhívhatja.

A rendezvény teljes területén, kiemelten a színpad előtti nézőterén tilos:  
a) a „body surf” (amikor a közönség egy-egy rajongót a csápoló tömeg feje fölött, kezével továbbít a színpad felé);
b) a „mosh pit” (a színpad előtti – kisebb vagy nagyobb – téren a zenére zajló tombolás, durva lökdösődés, szó szerinti fordításban: „zúzda”; a mosh pit egy változata a circle pit, amikor a tömegben üresen hagyott kör peremén haladva és abból kiválva ütköznek egymásnak a táncolók);
c) a „wall of death” (a közönség – jellemzően a zenekar felszólítására – a tömeg egy, a színpadra merőleges folyosót üresen hagyva kettéválik, majd újabb jelre a két „fal” egymásnak rohan);
d) nyílt lángú és pirotechnikai látványelem, eszköz alkalmazása.
A rendezvény berendezési tárgyait, különösen a térbútorokat, transzparenseket, díszítéseket, tűzvédelmi eszközöket, biztonsági jeleket áthelyezni, megrongálni, elvinni tilos. A mentésre, a tűzoltósági felvonulásra, a menekülésre kijelölt, továbbá a tűzcsapokhoz vezető utakat leszűkíteni, eltorlaszolni, oda bármilyen, a mozgást, megközelítést, alkalmazást akadályozó tárgyat elhelyezni még átmenetileg sem szabad.

Beviteli tilalom alá eső tárgyak
A rendezvény területére tilos bevinni:
a) a közbiztonságra különösen veszélyes eszközöket (175/2003. (X. 28.) Korm. rendelet);
b) lőfegyvert (a rendészeti szervek szolgálatban lévő tagjai, és lőfegyverrel szolgálatot ellátó vagyonőr kivételével);
c) sűrített levegővel vagy szén-dioxiddal működő fegyvert, gáz- vagy riasztófegyvert, jelzőpisztolyt, rajtpisztolyt, fegyverutánzatot;
d) robbanóanyagot, pirotechnikai eszközt;
e) tűz-és robbanásveszélyes vagy tűzveszélyes folyadékot (pl. benzint, gázolajat), gyúlékony anyagot, azonosíthatatlan folyadékot;
f) PB gázpalackot (vendéglátók kivételével);
g) kábítószert vagy jogszabályban rögzített egyéb pszichoaktív szert;
h) festékszóró palackot, grafiti tollat;
i) távirányítású repülő eszközt (drónt);
j) önegyensúlyozó, egy vagy két kerekű, elektromos meghajtású eszközt (Segway). 
Kerékpárt, rollert a rendezvény területén gyalogosan át lehet tolni, de azon közlekedni, azokat a rendezvény területén tartani nem szabad. A kerékpár, roller használója csak addig tartózkodhat a területen, ameddig azon át nem ér. Az esti nagykoncertek alatt a kerékpár, roller bevitele szigorúan tilos.

A járművek elhelyezése és parkolás
A látogatók, a programokra érkező vendégek részére a szervező külön parkolóhelyet nem jelölt ki. A gépjárművekkel parkolásra a környező utcákban van lehetőség. Felhívjuk a figyelmet arra, hogy a rendezvény környezetében a parkolás díjköteles lehet. A parkolási feltételekről és a vonatkozó díjfizetési kötelezettségről a rendezvényre érkezők kötelesek megfelelően tájékozódni. A parkolási szabályok be nem tartásából eredő esetleges hatósági bírságokért, illetve egyéb jogkövetkezményekért a Szervező felelősséget nem vállal. Felhívjuk a figyelmet, hogy külön engedély nélkül tilos gépjárművel behajtani a Lukács György utcai parkoló kijelölt és lezárt területére, valamint az érintett területen megállni vagy várakozni.
Kerékpár- és rollertároló a rendezvény területén és annak környezetében nem létesült, kérjük a rendezvény látogatóit, hogy ezek használatát mellőzzék.

További biztonsági információk
Kérjük, személyes értéktárgyaikra fokozottan ügyeljenek, mert a Szervezők ezek elvesztéséért, megrongálódásáért felelősséget nem vállalnak. A talált tárgyakat kérjük az információs ponton leadni. Elveszett dolgok iránt ugyanitt lehet érdeklődni. A talált dolog jegyzőkönyv alapján a tulajdonosának, vagy más átvételre jogosultnak adható vissza, ha az átvevő hitelt érdemlően igazolja, hogy a dolog az ő tulajdonát képezi, vagy annak átvételére jogosult. Amennyiben a talált dologért a rendezvény befejezéséig senki nem jelentkezik, a talált dolog további kezelését a szervező a Ptk. XVII. fejezet (A találás) előírásai alapján, a közönség számára nyitva álló helyen talált dolog kezelésének szabályai szerint végzi.
Veszélyhelyzet (tűz, baleset, rendkívüli időjárási viszonyok) bekövetkezése vagy közvetlen veszélye esetén a szervező jogosult a rendezvényt megszakítani és a terület azonnali elhagyását elrendelni. Az erre vonatkozó felhívás esetén a veszélyeztetett területet haladéktalanul el kell hagyni.
A kiürítés, menekítés útvonalait a területen táblák jelzik.

Kísérjék figyelemmel a helyszínen a rendezvény résztvevőinek biztonságáról adott tájékoztatóinkat. Vegyék figyelembe és tartsák be a rendezvény rendjére, biztonságára vonatkozó, a járványhelyzetre a szervező vagy a biztonsági szolgálat által adott felhívásokat, a rendezvény vendégei részére készített, és a helyszínen kifüggesztett biztonsági tájékoztatóban foglaltakat.
Kérjük, hogy minden esetleges balesetet, káreseményt haladéktalanul jelentsenek be a szervezőnek, vagy a biztonsági szolgálat tagjának.

Mobil, nyilvános és mozgássérült illemhelyek kerültek elhelyezésre a Csobánka téren lévő Békásmegyeri Közösségi Ház mellett található területen. 
Az elsősegélynyújtó helyek a Csobánka téren két kijelölt ponton találhatók: a Békásmegyeri Közösségi Ház melletti területen, valamint a nagyszínpad közvetlen közelében. 

Kellemes időtöltést és jó szórakozást kívánunk!

Szervezők
